Willemstad Curacao: Djabièrnè 5 di aprel 2024 den oraranan di mainta Wardakosta a haña notifikashon ku tin un boto tipo yola ku lo a subi barankanan na ostpùnt den area di Hambrak. Mesora Wardakosta a mèldu e informashon akí na Kuerpo Polisial di Kòrsou i huntu e outoridatnan a manda patruyanan na tera di Wardakosta, miembronan di warda di polis di Montaña i unidatnan di U.S.T. i e helikòpter di Wardakosta den direkshon di e sitio.
Durante e búskeda, ku a dura henter dia, riba tera a detené den oranan di mainta seis (6) indokumentado. Den e ٔárea a enkontrá un tas, den kua tabatin arma di kandela. Den oranan di atardi i anochi Wardakosta i Polis a laga e helikòpter i patruyánan den e área i a bin topa ku shete (7) indokumentado mas. Na tur a detené 13 persona indokumentá, di kual 7 hende hòmber i 6 hende muhé. Un di e hendenan muhénan ta trata di un menor di edat. Ta trata di diesdos (12) persona di nashonalidat Venezolano i un (1) Colombiano.
Den e grupo di indokumentadonan aki, tin persona ku ya kaba den pasado a keda deportá for di nos isla i tambe un dama, ku a keda sentensiá pa trafikashon di hende. Tur e personanan aki a ser entregá na Departamento di Imigrashon, ku lo kontinuá ku e investigashon den e kaso akí.